
Plx 191
BIROULUI  PERMANENT

AL

CAMEREI  DEPUTAŢILOR

    
    Vă înaintăm, alăturat, raportul asupra propunerii legislative pentru modificarea Articolului unic al Legii nr.376 din 28 decembrie 2007 pentru modificarea alin.(2) al art. 1 din Ordonanţa de urgenţă a Guvernului nr.19/2005 privind realizarea Ansamblului arhitectural Catedrala Mântuirii Neamului,  transmisă spre dezbatere în fond cu adresa nr. PLx.191 din 20 aprilie 2016, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.

PREŞEDINTE,

Viorel ŞTEFAN

Plx 191
RAPORT

asupra propunerii legislative pentru modificarea Articolului unic al Legii nr.376 din 28 decembrie 2007 pentru modificarea alin.(2) al art. 1 din Ordonanţa de urgenţă a Guvernului nr.19/2005 privind realizarea Ansamblului arhitectural Catedrala Mântuirii Neamului

În conformitate cu prevederile art. 95 din Regulamentul Camerei Deputaţilor, republicat, Comisia pentru buget, finanţe şi bănci a fost sesizată spre dezbatere pe fond  cu propunerea legislativă pentru modificarea Articolului unic al Legii nr.376 din 28 decembrie 2007 pentru modificarea alin.(2) al art. 1 din Ordonanţa de urgenţă a Guvernului nr.19/2005 privind realizarea Ansamblului arhitectural Catedrala Mântuirii Neamului, transmisă spre dezbatere în fond cu adresa nr. PLx.191 din 20 aprilie 2016.

Conform prevederilor art.75 din Constituția României și ale art. 95 din Regulamentul Camerei Deputaților, Camera Deputaților este Cameră decizională.

Propunerea legislativă a fost avizată favorabil de către Consiliul Legislativ. Guvernul nu susţine adoptarea propunerii legislative.
 
Propunerea legislativă supusă dezbaterii are ca obiect de reglementare modificarea alin.(2) al art.1 din Ordonanţa de urgenţă a Guvernului nr.19/2005, în sensul eliminării din categoria contribuabililor la construcţia respectivului Ansamblu, a instituţiilor publice şi a autorităţilor administraţiei publice locale.

 În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă menţionată mai sus, în şedinţa din 27 septembrie 2016.

La lucrările Comisiei și-au înregistrat prezența un număr de 29 deputați din totalul de 29 membri.
La dezbaterea acestei propuneri legislative au fost prezenţi, în calitate de iniţiator domnul deputat Remus Cernea, iar în calitate de invitaţi reprezentanţi ai Ministerului Finanţelor Publice, Patriarhiei Române şi ai Secretariatului de Stat pentru Culte. 
În urma examinării propunerii legislative şi a opiniilor exprimate, deputaţii prezenţi la lucrări au hotărât, cu unanimitate de voturi, să propună plenului Camerei Deputaţilor respingerea propunerii legislative, deoarece introducerea unei norme de natură a interzice contribuţia instituţiilor statului şi a autorităţilor publice locale la construirea ansamblului arhitectural menţionat ar putea ridica obiecţii de neconstituţionalitate din perspectiva dispoziţiilor art. 29 alin.(5) din Constituţia României, republicată, potrivit cărora "Cultele religioase sunt autonome faţă de stat şi se bucură de sprijinul acestuia (...)". In ceea ce priveşte obiecţia de discriminare a altor culte, invocată de iniţiatorul acestei propruneri, este de menţionat faptul că finanţarea lăcaşelor de cult se face la cererea acestora, indiferent de ideologia religioasă, iar nivelul finanţării este în raport direct cu numărul credincioşilor şi cu nevoile reale ale comunităţii, aşa cum rezultă din dispoziţiile art. 10 alin.(6) din Legea nr. 489/2006 privind libertatea religioasă şi regimul general al cultelor, republicată, cu modificările ulterioare.
În raport cu obiectul şi conţinutul său, propunerea legislativă face parte din categoria legilor ordinare. 

